จุดเดียวในจักรวาล
เคยมีสักคืนไหมที่เรามองไปบนท้องฟ้าที่มีดาวมากมาย แล้วสงสัยว่าเราอยู่ตรงจุดไหนของจักรวาลนี้ มีใครอีกคนบนดาวพวกนั้นไหม เราเกิดมาเพื่ออะไร? ทำไมทุกอย่างรอบตัวเราถึงเกิดขึ้นมา ทุกอย่างเป็นสิ่งบังเอิญ หรือว่า มีเหตุผลเบื้องหลัง ที่ใครสักคนกำหนดไว้แล้ว..
10 ธ.ค. 2560

จุดเดียวในจักรวาล / โดย เพจลงทุนแมน
เคยมีสักคืนไหมที่เรามองไปบนท้องฟ้าที่มีดาวมากมาย
แล้วสงสัยว่าเราอยู่ตรงจุดไหนของจักรวาลนี้
มีใครอีกคนบนดาวพวกนั้นไหม
เราเกิดมาเพื่ออะไร?
ทำไมทุกอย่างรอบตัวเราถึงเกิดขึ้นมา
ทุกอย่างเป็นสิ่งบังเอิญ
หรือว่า มีเหตุผลเบื้องหลัง ที่ใครสักคนกำหนดไว้แล้ว..
ขอต้อนรับสู่ตอนจบของซีรีส์ CIVILIZATION..
จุดเดียวในจักรวาล
ถ้าใครได้ติดตามซีรีส์นี้ทั้งหมด น่าจะเข้าใจสิ่งที่หล่อหลอมให้มนุษย์ในยุคปัจจุบันเป็นตัวตนแบบนี้
และ ต้องยอมรับว่า เรื่องราวเกือบทั้งหมดในปัจจุบัน ล้วนแล้วแต่เป็นสิ่งที่เราค่อยๆ สมมติมันขึ้นมาจากอดีตทั้งหมด
เรื่องราวที่เกิดขึ้นกับชีวิตเรา เราแน่ใจแค่ไหนว่าเป็นสิ่งที่มีอยู่จริง
เป็นไปได้ไหมที่เรากำลังอยู่ในความฝันของตัวเองอยู่
เป็นไปได้ไหมที่เรากำลังอยู่ในห้องทดลองของใครบางคนบนดาวดวงอื่น
เป็นไปได้ไหมว่าเราตื่นขึ้นมาพรุ่งนี้ ทุกอย่างจะ RESET เป็นศูนย์
เรามั่นใจแค่ไหนว่าเงินในธนาคารที่เรามีอยู่ที่เราจำได้ว่าเป็นตัวเลข หนึ่งล้าน สิบล้าน ร้อยล้าน จะไม่ได้เป็นเรื่องที่สมมติขึ้นมา
ถ้าพรุ่งนี้เราตื่นขึ้นมา แล้วธนาคารบอกว่า ระบบคอมพิวเตอร์ของธนาคารทุกสาขาที่มีอยู่เกิด BLACKOUT หรือ ระบบล่มอย่างถาวร ไม่สามารถบอกได้ว่าแต่ละคนมีเงินอยู่ในธนาคารเท่าไร?
ถึงตอนนั้นเราจะทำอย่างไร?
เราทุกคนก็คงไม่รู้ว่าจะทำอย่างไร แต่ที่รู้แน่ๆ คือ คนรวยอาจจะต้องกลายเป็นบ้า แต่ คนจนคงจะดีใจเหมือนเขาได้เกิดใหม่
เพราะทุกคนจะเริ่มต้นเท่ากันแล้ว.. ทุกคนจะมีโอกาสเท่าเทียมกัน.. ไม่มีอีกแล้วที่นายทุนจะได้เปรียบ..
ในประวัติศาสตร์ที่มนุษย์เกิดขึ้นมา 200,000 ปี เราเพิ่งมีระบบเงินตราก็ช่วงไม่กี่พันปีหลังสุด และเราก็บ้าคลั่งระบบนี้มากขึ้นเรื่อยมา
และมากที่สุดในยุคนี้..
เป็นไปได้ไหมที่เราจะมองข้ามทุกอย่างที่สมมติขึ้น แล้วมาสนใจสิ่งที่เป็นของจริง
อะไรเป็นของจริง และอะไรเป็นของปลอม ?
ของปลอม คือทุกอย่างที่มนุษย์เป็นคนสมมติมันขึ้นมา
นาฬิกาแบรนด์ richard mille ที่บางคนคิดว่าเป็นของจริง แต่แท้จริงแล้วนี่แหละคือของปลอม
อะไรมากำหนดว่านาฬิกานี้ต้องมีค่า อะไรมากำหนดว่าทุกคนต้องอยากได้มัน อะไรมากำหนดว่าเราต้องได้มันมาเพื่อแสดงความเป็นตัวตนของเราว่าเราอยู่เหนือกว่าคนอื่น?
ไม่ใช่แค่แบรนด์นาฬิกา รถหรู หรือ บ้านหลังใหญ่โต ที่จับต้องได้
แม้แต่สิ่งที่จับต้องไม่ได้ ก็คือ ตำแหน่ง ชนชั้น การศึกษา ฐานะ นามสกุล ศาสนา ทุกอย่างสมมติขึ้นมาทั้งนั้น
แล้วอะไรคือของจริงบ้าง?
สิ่งที่เป็นของจริง คือ สิ่งที่มนุษย์ไม่ได้เป็นคนสร้างมันขึ้นมา
เคยคิดบ้างไหมว่า แม้แต่หมาน้อยข้างๆเรานี่แหละ คือ ของจริง
ทุกๆ อย่างที่อยู่หน้าเราที่เป็นธรรมชาติ คือของจริง ไม่ว่าจะเป็น ก้อนหิน ภูเขา ต้นไม้ ใบไม้ น้ำตก หิมะ เม็ดฝน
ถ้าให้ไปถามหมาน้อยข้างเรา ให้มันเลือกระหว่างกระดูกชิ้นโต กับ เงินร้อยล้าน
ลองเดากันซิว่า มันจะเลือกอะไร?
แต่มนุษย์ไม่ใช่หมาน้อย..
ที่น่าสนใจคือ
ในวันเริ่มแรกของมนุษย์ เมื่อแสนปีที่แล้ว
มนุษย์ก็ไม่ต่างอะไรจากหมาน้อย
เพราะตอนนั้นมนุษย์ไม่รู้ว่าเงินร้อยล้านคืออะไร มนุษย์แค่ต้องการมีชีวิตอยู่บนโลกนี้แบบมีความสุขไปวันๆ
มนุษย์วิวัฒนาการตัวเองให้ตัวเองหลุดออกไปจากมนุษย์แบบดั้งเดิมมากขึ้นเรื่อยๆ
และมนุษย์ตอนนี้คงจะไม่มีวันย้อนกลับไปจุดนั้นอีกแล้ว
จนกว่า
จะใกล้ถึงวันที่สิ้นสุดของโลก
ในตอนนั้นมนุษย์จะเข้าใจว่าจริงๆ แล้ว สิ่งที่มนุษย์ต้องการ ก็แค่การมีชิวิตอยู่ร่วมกันกับสิ่งอื่นบนโลกนี้.. แค่นั้นจริงๆ
เราโชคดีแค่ไหนที่เกิดมาบนโลก ที่มีน้ำ มีสิ่งมีชีวิต มีสัตว์ร่วมโลก มีต้นไม้ มีระบบนิเวศน์ที่สมบูรณ์
มีคนคาดการณ์กันว่า ในจักรวาลแห่งนี้จะมีดาว 1 ล้านล้านล้านล้านล้านล้านดวง (10^36 ดวง)
มันเป็นตัวเลขที่นับไม่ถ้วน เหมือนให้นับเม็ดทรายทั้งหมดบนโลกนี้
แต่รู้ไหมว่า เราอาจจะเป็นดาวดวงเดียวในทั้งหมดนี้ ที่มีสิ่งมีชีวิตเกิดขึ้น..
เราโชคดีแค่ไหน ที่ได้เกิดมา บนดาวที่มหัศจรรย์แห่งนี้
แต่สิ่งที่เรากำลังทำตอนนี้ คือ
เรากำลังหลงใหลไปกับสิ่งที่เราสมมติขึ้นมาเอง และ พยายามอยากได้อยากมีในสิ่งสมมติ และคิดว่าถ้าเราได้แล้วเราจะมีความสุข
สุดท้ายมนุษย์คงจะมีความสุขก็แค่ระหว่างทางที่อยากได้ สุดท้ายแล้วพอได้มา ก็จะพบว่ามันก็แค่นั้น
มนุษย์ยังสมมติ และสร้างได้อีกหลายอย่างที่คาดไม่ถึง
ยุคนี้เรากำลังจะก้าวไปสู่การเป็นพระเจ้าด้วยตัวเอง
ยุคนี้เราสามารถสร้างสิ่งมีชีวิตสมมติขึ้นมาให้ฉลาดพอๆ กับเรา หรือ เราเรียกกันว่า AI (Artificial Intelligence)
และ อีกไม่นาน พระเจ้าองค์นี้อาจจะมีการแก้ไขตัวเองให้มีชีวิตตลอดไปก็เป็นได้
ดูเหมือนว่าพระเจ้าองค์นี้จะเป็นอะไรก็ได้ที่ประสงค์อยากจะเป็น
แต่สุดท้ายแล้ว
พระเจ้าองค์นี้อาจจะกำลังสับสนในตัวเอง
..
หันกลับไปมองบนท้องฟ้าที่มีดวงดาวมากมายอีกครั้ง
มีสิ่งหนึ่งที่มนุษย์อาจจะยังไม่เปลี่ยนไปนับตั้งแต่วันแรก
สิ่งนั้นคือ คำถามที่มนุษย์ถามกับตัวเอง
คำถามที่ยังหาคำตอบให้กับตัวเองไม่ได้ นับตั้งแต่ตอนนั้นจนถึงตอนนี้
ไม่ว่ามนุษย์ที่ร่ำรวย หรือ มีอำนาจมากแค่ไหน ก็อาจจะกลายเป็นเพียงแค่จุดเล็กๆ เพียงจุดเดียวเมื่อเจอคำถามนี้
เพราะในใจลึกๆ ของทุกคนน่าจะยังค้นหาตัวเองอยู่ว่า
เราเกิดขึ้นมาทำไมในจักรวาลแห่งนี้..
———————-
ค้นหาบทความย้อนหลังได้ที่ แอปลงทุนแมน แอป SOCIAL KNOWLEDGE แอปแรกของประเทศไทย ติดตามความรู้ด้านธุรกิจการลงทุน บุคคลที่น่าสนใจ เทคโนโลยี ประวัติศาสตร์ โหลดแอปฟรีได้ที่ 
———————-
ขอขอบคุณทุกท่านที่ติดตามซีรีส์บทความเรื่อง CIVILIZATION ทั้ง 9 ตอน
หวังว่าซีรีส์นี้จะสร้างอรรถรสให้ผู้อ่านได้ไม่มากก็น้อย
อ่านซีรีส์บทความ CIVILIZATION ตอนอื่นๆ ได้ที่
CIVILIZATION 70000 BC: จุดเริ่มต้น ของ จุดสิ้นสุด
CIVILIZATION 5000 BC: ปีระมิดที่หายไป
CIVILIZATION 2000 BC: คำสาป คณิตศาสตร์
CIVILIZATION 476 AD: กรุงโรมล่มสลาย
CIVILIZATION 1439 AD: ตำนาน THOR
CIVILIZATION 1720 AD: กำเนิดฟองสบู่
CIVILIZATION 1800 AD: ปฏิวัติอุตสาหกรรม
CIVILIZATION 2001 AD: มนุษย์ยุคใหม่